Почти 60 000 "жълти жилетки" са протестирали във Франция днес (Снимки, видео) - 24chasa.bg
Почти 60 000 "жълти жилетки" са протестирали във Франция днес (Снимки, видео)
https://www.24chasa.bg/novini/article/7278275 www.24chasa.bg
02.02.2019 22:22; 24 часа онлайн
В днешната 12-ата съботна протестна акция на "жълтите жилетки" във Франция са участвали 58 600 души в цялата страна, съобщи вътрешното министерство, цитирано от ТАСС и БТА.
Телевизия Бе Еф Ем напомни, че миналата събота демонстрантите са били близо 70 хиляди души.
В протеста в Париж са участвали 10 500 души. По информация на Бе Еф Ем броят на арестуваните демонстранти в столицата е достигнал 30 души.
Нормализирала се е ситуацията в района на площад "Република", където по-рано днес имаше сблъсъци между протестиращи и полицията, която използва сълзотворен газ и водни оръдия срещу агресивни демонстранти.
Движението на "жълтите жилетки" възникна във Франция в средата на ноември като протест срещу увеличението на цените и данъците. Впоследствие демонстрантите насочиха протеста си срещу държавните институции, които обвиняват в неефикасно управление и недостатъчни мерки в борбата с бедността.